Hoe lyk Hollywood: Paul Walker se dogter deel video van pa; Covid-19 'affekteer' J-Lo se troudatum | Maroela Media
Lady Gaga en Kie. hou TV-konsert vir gesondheidswerkers
Lady Gaga. (Foto: Instagram/Lady Gaga)
Die popsangeres en bekroonde aktrise Lady Gaga bied binnekort saam met internasionale musieksterre soos Billie Eilish, Lizzo en Elton John 'n televisiekonsert aan om geld vir beskermende toerusting vir gesondheidswerkers te midde die wêreldwye koronaviruskrisis (Covid-19) in te samel.
Die One World: Together at Home-konsert, waarin die ikone Paul McCartney en Stevie Wonder ook 'n verskyning sal maak, is in samewerking met Lady Gaga en die Global Citizen-groep saamgestel.
Die geld wat deur die konsert ingesamel word sal ook bydra tot die ontwikkeling van 'n entstof teen die koronavirus. Jimmy Kimmel, Jimmy Fallon en Stephen Colbert, geselsprogramaanbieders op TV, sal die aanbieders wees.
Lady Gaga, wat reeds meer as $35 miljoen vir die Wêreldgesondheidsorganisasie en die stryd teen Covid-19 ingesamel het, het Maandag tydens 'n mediakonferensie gesê sy wil haar "diepe dankbaarheid" betuig teenoor gesondheidswerkers wat verbete teen dié siekte baklei.
Die konsert sal op 18 April regstreeks op talle netwerkte in die VSA sowel as op BBC One in Brittanje uitgesaai word.
Covid-19 'affekteer' J-Lo se troudatum
Jennifer Lopez en Alex Rodriguez. (Foto: Instagram/Alex Rodriguez)
Die sangeres en Golden Globe-benoemde aktrise Jennifer Lopez het onlangs tydens 'n virtuele verskyning op Ellen Degeneres se program, The Ellen Show, verklap dat haar troudatum 'geaffekteer is' deur die wêreldwye koronaviruskrisis.
Lopez en die voormalige Yankees-bofbalspeler Alex Rodriguez het in Maart verlede jaar verloof geraak ná twee jaar saam. Dit sal Lopez se vierde en Rodriguez se tweede huwelik wees.
Hoewel die amptelike troudatum nie bekendgemaak is nie, het die sangeres gesê alle troubeplanning is voorlopig gestaak.
"Ons sal 'n paar maande moet wag en kyk hoe dinge uitwerk," het Lopez aan Degeneres gesê. Degeneres saai deesdae haar program vanuit haar huis in Montecito, Kalifornië, uit.
Paul Walker se dogter deel intieme video van pa
Paul Walker. (Foto: AP Photo/Andrew Medichini)
Die ontslape akteur Paul Walker van The Fast and the Furious-faam, se dogter Meadow (21) het 'n video op Instagram gedeel waarin sy haar pa op sy verjaardag verras.
"Ek het nooit gedink ek sal hierdie deel nie. Dit het reg gevoel," het Meadow, wat nie 'n gereelde sosialemediagebruiker is nie, by die video geskryf.
Meadow het in 2017 in 'n regsgeding met die motorvervaardiger Porsche geskik, amper vier jaar ná haar pa in 'n hoëspoedjaagtog dood is. Walker (40) was in November 2013 die passasier in 'n 2005 Porsche Carrera GT toe hulle 'n lamppaal getref en die motor aan die brand geslaan het.
Die bestuurder van die motor, Roger Rodas, het beheer oor die motor verloor, waarna hy 'n beton telefoonpaal en twee bome getref het teen 'n spoed van tussen 125 en 150 km/h. Walker het 'n liefdadigheidsgeleentheid vir tifoonslagoffers in Valencia, Kalifornië, verlaat toe die ongeluk plaasgevind het.
Bronne: BBC, Harper's Bazaar, E! News
Ahh, dit was nou lekker om hom weer te sien en sy stem te hoor. Mens vergeet hoe mense klink wanneer hulle reeds lank dood is. Hierdie is baie spesiaal van haar om dit te deel.